Σύνδεσμος Επιχειρήσεων Επιβατηγού Ναυτιλίας

Ο Σύνδεσμος Επιχειρήσεων Επιβατηγού Ναυτιλίας (Σ.Ε.Ε.Ν.) είναι ο φορέας εκπροσώπησης του κλάδου των επιβατηγών πλοίων στην Ελλάδα.

Ιστορία του Συνδέσμου
Ο Σύνδεσμος ιδρύθηκε με αρχικό τίτλο «Πανελλήνιος Ακτοπλοϊκή Ένωσις» κατά την πρώτη Γενική Συνέλευση των ιδρυτικών μελών του στις 30 Απριλίου 1921, ενώ το πρώτο Καταστατικό που είχε συνταχθεί από τις 15 Μαρτίου 1921, εγκρίθηκε από το Πρωτοδικείο Πειραιά δύο περίπου μήνες αργότερα, στις 19 Μαΐου του ίδιου έτους. Οι ιδρυτικές εταιρείες ήταν 30, μεταξύ των οποίων οι: Εθνική Ατμοπλοΐα, Ελληνική Εταιρεία Θαλασσίων Επιχειρήσεων, Ακτοπλοΐα Αδελφών Γιαννουλάτου, Ηπειρωτική, Πανταλέων, Γ. Εμπειρίκου, Τόγια, Καβουνίδου, κλπ.

Σύμφωνα με το αρχικό Καταστατικό σκοπός της τότε Ένωσης ήταν «η δια κοινής συνεργασίας μελέτη και εφαρμογή των μέσων προς προστασίαν και προαγωγήν της δρομολογιακής εν γένει συγκοινωνίας επί ευρύτερων βάσεων αναλόγως των τότε συνθηκών προς κοινόν όφελος».

Το 1969 με τροποποίηση του Καταστατικού η επωνυμία της Ένωσης έγινε «Ένωσις Εφοπλιστών Επιβατηγών Πλοίων». Είχε προηγηθεί η σχετική απόφαση στη Γενική Συνέλευση της 27ης Δεκεμβρίου 1968, με το σκεπτικό ότι η νέα επωνυμία «αφ' ενός μεν είναι πλέον αντιπροσωπευτική του αντικειμένου της Ενώσεως, αφ' ετέρου δε επιτρέπει τη δυνατότητα συμμετοχής πλοιοκτητών ασχολουμένων με την εκμετάλλευσιν παντός τύπου και κατηγορίας επιβατηγών πλοίων εις τρόπον ώστε να καταστεί δυνατή η συμμετοχή, σε μίαν ευρύτεραν της παρούσης Ένωσιν, πάντων των με το επιβατηγόν πλοίον ασχολουμένων».

Το 2004 με νέα τροποποίηση του Καταστατικού μετονομάστηκε σε «Σύνδεσμο Επιχειρήσεων Επιβατηγού Ναυτιλίας», όπως ισχύει μέχρι σήμερα. Είχε εγκριθεί ομόφωνα στη Γενική Συνέλευση τον Ιανουάριο του ίδιου έτους κι έπειτα από τις προβλεπόμενες διαδικασίες κύρωσης από το Πρωτοδικείο επισημοποιήθηκε την 28η Δεκεμβρίου 2004, ώστε «να διευρυνθούν οι στόχοι και σκοποί του Συνδέσμου, με την εγγραφή μελών που αναπτύσσουν κάθε είδους δραστηριότητα στις θαλάσσιες μεταφορές με επιβατηγά και επιβατηγά – οχηματαγωγά πλοία».

Μέλη του Συνδέσμου
Δικαίωμα να είναι κανείς μέλος, σύμφωνα με το αρχικό Καταστατικό, είχε «Πας Έλλην ή εταιρεία οιαδήποτε, ιδιοκτήτης επιβατηγού ακτοπλοϊκού πλοίου χωρητικότητας ολικής άνω των πενήντα κόρων διαχειριζόμενος είτε μη τούτο δύναται να αποτελέσει μέλος».

Σήμερα, μέλη του Συνδέσμου μπορούν να είναι:

α. Οποιαδήποτε Εταιρεία ιδιοκτήτρια ή διαχειρίστρια ενός ή περισσοτέρων επιβατηγών εν γένει πλοίων υπό ελληνική ή άλλη κοινοτική σημαία, εφόσον η εταιρεία  είναι εγνωσμένων ελληνικών ή/και κοινοτικών συμφερόντων. 

β. Εταιρείες με πλοία που ανήκουν στις ως άνω κατηγορίες και φέρουν αλλοδαπή σημαία (μη κοινοτική), έχουν τη δυνατότητα συμμετοχής εφόσον είναι ελληνικών ή κοινοτικών συμφερόντων ή προκειμένου για κρουαζιερόπλοια ακόμα και συμφερόντων τρίτων χωρών, εφόσον τα πλοία χρησιμοποιούν ελληνικούς λιμένες ως αφετήριους για εκτέλεση κυκλικού ταξιδιού (home port) ή δραστηριοποιούνται στον ελλαδικό χώρο, κατόπιν σχετικής αποφάσεως του Διοικητικού Συμβουλίου του Συνδέσμου.

γ. Χρηματοδοτικοί Οργανισμοί, Τράπεζες, ΑΕ Λιμένων, Νηογνώμονες και Ασφαλιστικές Εταιρείες που έχουν γραφεία εγκατεστημένα στην Ελλάδα και που κατά τεκμήριο διατηρούν σχέσεις με εταιρείες που διαχειρίζονται επιβατηγά πλοία. 

Επίσης ναυτικοί πράκτορες, τουριστικοί πράκτορες, tour operators, ασχολούμενοι με την οργάνωση ταξιδιών, την έκδοση εισιτηρίων επιβατών - τουριστών, οχημάτων και φορτίων διακινουμένων με επιβατηγά - οχηματαγωγά πλοία, την πρακτόρευση επιβατηγών πλοίων και την εκτέλεση, για τους μεταφερόμενους τουρίστες, εκδρομών, καθώς και άτομα ή φορείς που αναπτύσσουν κάθε είδους δραστηριότητα στις θαλάσσιες μεταφορές με επιβατηγά & επιβατηγά – οχηματαγωγά πλοία.

Διατελέσαντες Πρόεδροι

Διοικητικό Συμβούλιο
Το Διοικητικό Συμβούλιο του Συνδέσμου είναι 12μελές και αποτελείται από: 

Τον Πρόεδρο, τους τρεις (3) Αντιπροέδρους για τις αντίστοιχες κατηγορίες πλοίων (ακτοπλοϊκά – επιβατηγά/οχηματαγωγά πλοία - κρουαζιερόπλοια), τον Γενικό Γραμματέα, τον Ταμία και έξι (6) μέλη.

Παραπομπές

Πηγές
Η επίσημη ιστοσελίδα του Συνδέσμου
 Η Ελληνική Επιβατηγός Ναυτιλία - Ένα ταξίδι σε ήρεμα και φουρτουνιασμένα νερά (Α.Ι. Τζαμτζής - Εκδόσεις Μίλητος)

Ναυτιλιακές επιχειρήσεις
Έλληνες εφοπλιστές
Ακτοπλοΐα